*TIEDOTE 27.1.2014*

**Rintasyövän seulontaan merkittävä laatuparannus**

*Labquality Oy laajentaa palveluvalikoimaansa vuonna 2014 mammografian henkilösertifioinnilla. Sertifikaattia voi hakea mammografiaan erikoistunut ja seulontoja tekevä röntgenhoitaja. Sertifiointi edellyttää myös näyttökokeen suorittamista. Helsingissä 22. tammikuuta pidetyssä lehdistöinfossa kukitettiin ensimmäiset sertifioidut mammografiaseulojat. Heitä on Suomessa nyt kuusi. Sertifioinnin odotetaan yleistyvän ripeästi.*

Labquality tarjoaa mammografiaseulontoja tekeville röntgenhoitajille mahdollisuuden osoittaa ammattitaitonsa uudella mammografiaseulojan henkilösertifikaatilla. Sitä voivat hakea laillistetut röntgenhoitajat, joilla on seulontakokemusta 2 vuoden ajalta, ja jotka kuvaavat vuodessa yli 250 potilasta sekä ovat suorittaneet 7 opintopisteen laajuisen mammografian erikoiskoulutuksen.
Pelkkä kirjallinen hakemus ei riitä sertifiointiin, vaan hakijan on myös läpäistävä erillinen seulontamammografian näyttökoe.

**Valmisteltu Röntgenhoitajaliiton ja Terveystalon kanssa**

Labquality on valmistellut henkilösertifioinnin käyttöönottoa yhdessä Suomen Röntgenhoitajaliiton ja Terveystalon kanssa.
22. tammikuuta pidetyssä lehdistötilaisuudessa kukitettiin ensimmäiset sertifioidut mammografiaseulojat. Heitä on Suomessa nyt kuusi: **Hanna Malkamäki** ja **Carita Poutiainen** (Terveystalo), **Kristiina Väisänen**, **Airi Forsman** ja **Elina Mikkola** (Hatanpään sairaala) sekä **Thea Haglund** (Jorvin sairaala).
- Tuotteelle on olemassa selkeä kysyntä: mammografian henkilösertifiointi koetaan alalla tarpeellisena, Labqualityn Qualification-palveluiden vetäjä **Marja Heikkinen** sanoo.

**Mammografiakuvien laatu vaihtelee merkittävästi**

Rintasyöpä on Suomessa yleinen. Siihen sairastuu vuosittain noin 4500 naista. Seulontojen avulla pyritään löytämään rintasyöpä varhaisvaiheessa, jolloin oireita syövästä ei vielä ole.
Mammografiaseulonnoissa otettujen kuvien laatu vaihtelee kuitenkin merkittävästi. Labquality Oy:n laatupäällikkö, pääauditoija **Kirsi Miettunen** näkee paikoin heikkotasoisia kuvia tehdessään kuvantamisyksiköiden lakisääteisiä kliinisiä auditointeja.
- Huonolaatuisissa mammografiakuvissa on yleensä kyse siitä, että koko rinta ei ole kuvautunut.
Miettunen pitää tilannetta valitettavana, mutta uskoo sertifikaatin parantavan kuvien laatua
- Kunnilla on Suomessa lakisääteinen velvollisuus järjestää seulontamammografioita, joten pitää varmistaa, että seulonnat tehdään riittävällä osaamisella ja pätevyydellä.
- Sertifikaatti on yksi niistä tavoista, joilla varmistetaan mammografiaseulojan pätevyys, ja parannetaan seulontojen vaikuttavuutta.

**Jokainen rinta on erilainen**

Suomen Röntgenhoitajaliiton toiminnanjohtajan **Päivi Woodin** mukaan Labquality oli luontainen yhteistyökumppani sertifiointijärjestelmää rakennettaessa.
- Halusimme hyvämaineisen ja luotettavan kumppanin, joka pystyy realisoimaan hankkeen toteutukseen asti.
Woodin mukaan mammografiakuvausten kirjavaan laatuun on useita syitä.
- Röntgenhoitajien opetuksen ja koulutuksen taso on riittämätön.
- Lisäksi pitää muistaa, että mammografiakuvaus on yksi vaikeimmista perusröntgentutkimuksista, ja sen tulos yksin röntgenhoitajan käsissä: hänen on pystyttävä ottamaan niin hyvätasoinen kuva, että asiantuntijalääkäri voi sen perusteella tehdä diagnoosinsa.
Vaikean suorituksesta tekee Woodin mukaan kuvattavien yksilöllisyys: jokainen rinta on erilainen. Asiakas on aina pystyttävä kohtaamaan yksilönä ja esimerkiksi rauhoittelemaan häntä, jos kuvaus jännittää.
- Erityisesti seulontamammografioissa yhdelle kuvattavalle varattu aika on lyhyt, pienimmillään 5-10 minuuttia. Röntgenhoitajan pitää tuossa ajassa haastatella kuvattava, kirjata kommentit, ottaa mahdollisimman optimaalinen kuva ja analysoida, riittääkö sen laatu. Tämä vaatii ammattitaitoa ja kokemusta.
Wood uskoo henkilösertifioinnin vaikuttavan myönteisesti otettavien seulontamammografiakuvien laatuun.
- Tällä tavoin pystymme parantamaan lopputulosta ja takaamaan jokaiselle naiselle parhaan mahdollisen tutkimuksen.
- Sertifiointi on hyödyllinen myös kokeneille röntgenhoitajille, sillä jokainen tarvitsee palautetta toiminnastaan. Tämä on yksi tapa saada sitä ja näyttää osaamisensa.

**Lisätiedot ja materiaalipyynnöt:**

Marja Heikkinen 040 749 4858, marja.heikkinen@labquality.fi